என் இரண்டாவது பிரசவத்திற்காக நான் அபுதாபி மருத்துவமனையில் அனுமதிக்கப்பட்டிருந்தேன். மூன்றாவது நாள் வலி தாங்கமுடியாமல், எனக்கு சிஸேரியனே செய்துவிடுங்கள் என்று நான் அரற்ற ஆரம்பிக்க, என்னோடு அறையில் இருந்த மிட்-வைஃப், மருத்துவரை அழைத்து வந்தார். வேகமாக வந்த அந்த இந்திய மருத்துவர் (ஷிஃப்ட் மாறியதால், அப்பத்தான் வந்திருக்கிறார்), என்னிடம் ஆங்கிலத்தில் சுகப்பிரசவத்தின் நன்மைகளைக் குறித்துச் சொல்ல ஆரம்பித்தார். “இன்னும் கொஞ்ச நேரம்தான் வலி இருக்கும்; பொறுத்துக் கொண்டால் உனக்குத்தான் நல்லது. இது சிஸேரியன் என்றால் இனி அடுத்ததும் சிஸேரியன் ஆக வாய்ப்பு இருக்கு...” என்றெல்லாம் பெசிக்கொண்டுவந்தவர், திடீரென்று “ஆர் யூ எ லோக்கல்?” என்றார். “நோ, ஐ’ம் அன் இண்டியன்” என்று சொன்னதுதான் தாமதம், “தென் யூ கேன் வெயிட் ஃபார் ஸம் மோர் டைம்” என்று சொல்லிவிட்டு போயேவிட்டார்!!